มั่นใจธีระชัยร่วมงานธปท.ไม่น่ามีปัญหา
ธปท.พร้อมร่วมงานรัฐบาลใหม่ ชี้ รมว.คลังคนใหม่เข้าใจบทบาทของธนาคารกลาง
11 ส.ค. 2554

ธปท.พร้อมร่วมงานรัฐบาลใหม่ ชี้ รมว.คลังคนใหม่เข้าใจบทบาทของธนาคารกลาง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า พร้อมรายงานข้อมูลเศรษฐกิจ การเงิน และอัตราแลกเปลี่ยนเงินตราต่างประเทศให้ รมว.คลังและรัฐบาลใหม่รับทราบ รวมถึงรายงานการดำเนินการและการใช้นโยบายการเงินเพื่อดูแลเสถียรภาพทางเศรษฐกิจในช่วงที่ผ่านมา เพื่อเป็นการแลกเปลี่ยนข้อมูลกับ รมว.คลังคนใหม่ด้วย แต่กำหนดการเข้าพบในขณะนี้ยังไม่ชัดเจน ต้องขึ้นอยู่กับรมว.คลัง เชื่อว่าในการทำงานด้านเศรษฐกิจร่วมกันจะมีเวทีและโอกาสให้หารือกันได้อยู่แล้ว
“ผมว่าในการทำงาน ทาง รมว.คลังคนใหม่และรัฐบาลใหม่น่าจะมีข้อมูลทางเศรษฐกิจของท่านแล้วส่วนหนึ่ง ในขณะที่ทาง ธปท.ก็มีข้อมูลเศรษฐกิจและการดำเนินการของเราในช่วงที่ผ่านมาที่จะรายงาน ซึ่งตอนนี้เศรษฐกิจโลกมีความไม่แน่นอนสูง ต้องจับตาอย่างใกล้ชิด เพื่อให้การดูแลนโยบายเศรษฐกิจของไทยเป็นไปในทิศทางที่รองรับสถานการณ์เปลี่ยนแปลงได้” นายประสาร กล่าว
ด้านนายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า รมว.คลังคนใหม่เป็นคนที่เคยทำงานที่ ธปท.มาก่อน ดังนั้นเชื่อว่าจะสามารถเข้าใจการทำงานของ ธปท. โดยเฉพาะงานในด้านการกำกับดูแลสถาบันการเงินอยู่แล้ว มองว่าตามปกติแล้ว ธปท.เป็นองค์กรที่สามารถทำงานได้กับ รมว.คลังทุกคนมาตลอดอยู่แล้ว จึงไม่น่าจะมีปัญหาในการร่วมงานกับ รมว.คลังคนใหม่